
Tiszai Luca vagyok, szociális testvér, szakmámat illetően gyógypedagógus és énektanár. 

Az alábbiakban a Nádizumzum zenekar példáján keresztül szeretném bemutatni a halmozottan sérült emberek életének néhány fontos jellemzőjét.

Ipolytölgyesen dolgozom, ami egy 300 lelkes falu Szobtól kb. 15 km-re, a Börzsönyben, az Ipolysággal szemben, az Ipoly magyar partján fekszik. Itt található a Szent Erzsébet Otthon, ahol 150 halmozottan sérült ember él, nagyrészük felnőtt. 

A halmozottan sérültek gyakran izolálódnak

A halmozottan sérültek nemcsak az átlagembereket hozzák zavarba, gyakran a szakemberek számára is nehéz ez a találkozás. 
Ennek az egyik oka, hogy van egy nagyon egyszerű séma a fejünkben az emberről. Egy néhány vonalból álló pálcikarajzról azonnal tudjuk, hogy embert ábrázol, de ha meglátunk egy súlyosan mozgássérült embert, ellentmondásba kerülünk ezzel a sémával, és ez zavart kelt bennünk. Ugyanígy zavarba hoz minket egy vak ember tekintete, vagy egy eltorzult arcforma. Ez természetes reakció, de az emberek nagyon gyakran szégyellik ezt, és inkább kilépnek a zavaró kapcsolatból.

A második nehézség, amivel meg kell küzdenünk, hogy a társas kapcsolatokra alkalmazott sémáink is csődöt mondanak, és elvesztjük a magabiztosságunkat. Egy kerekesszékben ülő emberrel beszélgetve zavarba hozhat a körülmény, hogy lenézünk rá, vagy felmerül a kérdés, hogy hogyan kell egy vak embernek kezet nyújtani. Ezek a nehézségek összeadódnak, ha halmozottan sérültekkel találkozunk. Ezért a legtöbben elkerülik a velük való érintkezést, így, ha nem segítjük meg ezeket a találkozásokat, a társadalmi integráció helyett izoláció jön létre.
Az intézményes keretek között élő sérültek esetén még nagyobb ennek a veszélye. Bár gyakran vannak együtt, ritkán van igazi pozitív közösségi tapasztalatuk, a többiek inkább vetélytársak, akikkel meg kell osztozni a dolgozók figyelmén, szeretetén; mit társak, akikkel érdemes kapcsolatot építeni. Gyakori probléma, hogy nehezen találnak elfoglaltságot maguknak, vagy sztereotip mintákat ismételgetnek. Igazán jól csak kétszemélyes helyzetben foglalkoztathatóak.
A zene kapcsolatokat teremt

A zene megoldás lehet, mert a kapcsolatteremtés egy módja. A közös zenélés feltétele és eredménye egy egész kapcsolati hálózat: 
A zene és előadója között 
A zene hallgatói között 

Az előadók és a hallgatók között 

Az előadók között 

Nem az a kérdés, hogy lehet-e, hanem hogy hogyan lehet

Kihívás volt számomra megtalálni a közös zenélés módját. Az alapötletet a citera adta. A citerának van néhány húrja, amin a dallamot játsszuk, a többi csak üresen szól Bármilyen dallamot játszik a citerás, ezek a húrok mindig ugyanazt a hangot adják: alapot és kvintet. Ezek kísérőhangok a dallamhoz, vendéghúroknak hívják őket. (Ez nemcsak a magyar népzene jellemzője, ezzel a kéthangos kísérettel találkozunk más népek zenéjében is.) Erre a két hangra hangoltuk át a többi hangszert is, ami gyakorlatilag azt jelenti, hogy nem lehet rajtuk hamis hangot játszani.

Hangszert a mozdulathoz, ne mozdulatot a hangszerhez

A zenekarosok kiválasztásánál két fontos szempontom volt: hogy a leendő zenekaros szeresse a zenét, és legalább valamiféle sztereotip mozdulatot ismételjen. Átlagos esetben a zenész sajátít el és gyakorol be egy új mozgásformát, amivel a hangszerét megszólaltatja. Most fordítva kellett gondolkodni: a mozdulat adott volt, ehhez kellett hangszert találni. Elkezdtem keresni azokat a hangszereket, amelyek megszólaltatásának módja hasonlít egyik-másik mozdulatsorhoz. Megpróbáltam ezeket a kezükbe adni, s figyeltem, vajon felfedezik-e a hangszerek megszóltatása feletti örömet, és a kapcsolatot a cselekvésük és a megszólaló hang között. A hangszerek néha nagyobb átalakításokon mentek keresztül, vagy egészen más technikával szólaltatják meg a zenészek, mint ahogy azt eredetileg tervezték. Például az egyik zenészünk apró ütéseihez egy nagyon finom mozdulatokra is érzékeny hangszert kellett keresnem. A kalimbát eredetileg ujjal pengetik, de egy könnyű faütővel ezen a hangszeren szólalt meg a keresett hangzás. 
A dobosunk, Kriszta († 2010) teljesen ép értelmű volt, de születéskor megsérült a mozgásközpontja, ami a beszédmotorikáját is érintette. (Cerebrálparézisben szenvedett.) Mikor elkezdtünk zenélni, egyértelműen tudtomra adta, hogy ő is szeretne részt venni. Számára egy nagyobb hangszer vált szükségessé, amit nehezen koordinált mozdulataival is eltalál, így találtuk meg a dobot, amit rögzítettünk, és rúgással szólaltatott meg. Nagyon élvezte a fellépéssel járó kalandokat, és hogy valami olyasmit tehet, amivel kivívja mások elismerését.
Ha a zenészek mozognak a hallott dal ritmusára, akkor a hangszereiket is ebben a ritmusban fogják megszólaltatni, ez teremti meg a zenekar egységét. Ez nem egyszerű feladat, mert arra van szükség, hogy a zenekari tag megossza a figyelmét a saját hangszerjátéka és a közös hangzás között.
Új kihívások 

Szeretném két példával illusztrálni, milyen új kihívásokkal kellett szembenézni a zenekar tagjainak:

A lakóink jelentős részének ezelőtt még soha nem volt feladata, így többeknek huszon-, vagy harmincévesen kellett megtanulni, hogy nem hagyhatják abba a zenélést, mert néhány perc alatt megunták. Renáta, aki csak néhány szót tud, kezdetben mindig eldobta a hangszert, amin játszott, így jelezvén, hogy elege van a munkából. Egy citerakészítő, Gáts Tibor készített számára egy saját hangszert. Mikor átadtam, mondtam, hogy ez csak az övé, más nem játszhat rajta, de ha eldobja, nem kapom el. Azóta eltelt 3 év, és egyszer sem dobta el. 

Évi is nagyon hamar abbahagyta a zenélést, akkor a fejére mutatott, hogy lázas, vagy hangosan sírni kezdett, és végigsírta a próbát. Néhány hónap alatt megszerette a közös zenélést, és ha kértem hogy folytassa a munkát, abbahagyta a sírást, és visszatért a feladatához. Nyár óta pedig azt vettem észre, hogy elveszi a többiek hangszereit, vagy csak oda-odakap egy ütésre vagy pengetésre; vagyis interakciót kezdeményez a társakkal, amit ezelőtt sosem tett. 

Egészen váratlan felfedezések

Andrea dallamot játszik. Amikor megismertem órákig ült mozdulatlanul egyhelyben, felszólításra furcsa gépies mozdulatokkal végrehajtotta, amit kértek tőle. Eljátszottam egy gyerekdalt xilofonon egy másik lakónak. Majdnem egy óra múlva számára is felkínáltam a hangszert, és ő hibátlanul eljátszotta a korábban hallott dallamot. Kiderült, hogy abszolút hallása van, ma több mint 60 népdal, és néhány kétszólamú darab van a repertoárján. Ezeket hallás alapján tanulja meg.
A zenekar törékenységei

Orsi nagyon szeret zenélni, de megvannak a maga hobbijai. Szeret kerekesszéket tologatni, illetve ha erősítő hangját hallja, átöleli, és onnan nem mozdul el. Ez azt jelenti, hogy ha órákat utazunk egy koncertre, akkor is megtörténik, hogy átölel egy hangfalat, és nem engedi el, vagy amíg mi zenélünk, önfeledten ringat valakit egy kerekesszékben. Többször hallottam, hogy nem kellene magunkkal vinnünk, mert kiszámíthatatlan, és kellemetlen helyzetbe hoz minket. Nem értek egyet ezzel a szemlélettel. Igyekszünk figyelni a gyenge pontjaira, de néha megtörténik, hogy valami izgalmasabb elfoglaltságot talál magának, mint fellépni velünk. A zenekarunknak számos gyenge pontja és törékenysége van, de fontos, hogy ezekkel együtt vállalunk feladatokat, pl. már többször tartottunk táncházat másoknak.

Amiben fejlődtek

A zenekarnak 10 tagja van, és 2007 óta hetente kétszer próbálunk. Nemcsak az otthonban, de számos helyen léptünk fel a szomszédos falukban, Budapesten és vidéken is. A zenekar honlapjával pedig számos érdeklődő pillanthat bele a munkánkba.
A tagok egyenként is számos dolgot tanultak, és sok tapasztalattal gazdagodtak: Amint a zenekari próbák és a fellépések egyre hosszabbá váltak, a frusztrációtűrésük és a késleltetésre való képességük számottevően növekedett. Az elszigetelt, magányos tevékenységek helyett kapcsolatba kerültek a valósággal: a hangzó zene folyamatos befogadása teszi lehetővé, hogy a zene ritmusára mozogva egységben maradjon a zenekar. Minden zenész megismeri a maga hangszerét, fontossá váltak számukra, megtapasztaltak valami újat a tulajdon értékéről. A fellépéseken megtapasztalták a nekik személyesen szóló tapsot, elismerést, feladatuk van, valahová tartoznak. Ezek új, pozitív élmények önmagukról, növekedett az önbecsülésük. A koncertek alkalmával idegenek is odajönnek hozzánk, s azt tapasztaltunk, hogy a zene hidat teremt, a kommunikációs nehézségek ellenére pozitív visszajelzést adnak a zenekarosoknak.
Amit én tanultam tőlük
..az kapcsolatainkról
Az elmúlt évek alatt nemcsak a zenekarosok fejlődtek, de én is tanultam tőlük .Egy nagyon fontos dolgot tanultam egy Down-szindrómás fiatal hölgytől. Valamit le kellett letöltenem sürgősen az internetről, de az éppen nem működött. Ő benézett hozzám, és megkérdezte, hogy “micsi”, vagyis mit csinálok éppen. “Már megint nem jön be az internet”-válaszoltam kicsit dühösen, mire ő a maga bölcsességével legyintett, hogy “az olyan”. 

Elgondolkodtam azon, hogy igaza van. A házban mindenki tudja, (ő is), hogy nálunk az internet “olyan”, vagyis vagy működik, vagy nem. Jobb ezt a tényt elfogadni, mert nem segít, ha harcolok ellene, és nem változat rajta az sem, hogy nekem most nagy szükségem volna rá. 

Így van ez a halmozottan sérült felnőttekkel is. Tudom, hogy hol vannak a zenekaromban a kritikus pontok. Előfordul, hogy ha nem tudjuk ezeket kiküszöbölni, mások megbotránkoznak. Ha én ezt személyes kudarcnak értelmezem, rossz úton járok, mert csak arról van szó, hogy ő “olyan”. Mindannyiunknak vannak ilyen gyenge pontjai, és sokkal könnyebbé teszi a mindennapi életet, ha ezeket beszámítom- a magaméit, és a másokéit is.
Az alapelvek rövid foglalata tehát: megismerni a másik korlátait, ítélkezés és botránkozás nélkül elfogadni, és tudomásul venni, hogy nem feltétlenül kell a másiknak azt tenni, ami szerintem jó, vagy nekem épp fontos.
Ez az “olyan” sokak számára azt jelenti, hogy vele nem lehet, nem érdemes kezdeni. Sokszor hallottam, egy-egy lakóról, hogy vele nem érdemes, foglakozzak a tehetségesekkel. Ez is egy félreértés. A korlát se nem akadály, se nem skatulya. Szakmai felelősségem számolni a gyengeségeivel, de ha felismert hiányosságai ellenére új kalandokba bocsátkozom az illetővel, lenyűgöző meglepetésekben lehet részem. És ez arra a családtagra, szomszédra, kollegára is igaz, akiről megvan a véleményem.
Rájöttem, hogy Isten is így szeret minket: 
Számol a korlátainkkal 

Mindennél fontosabb számára a szabadságunk 

Sosem tart minket reménytelennek, hanem mindig új kihívást ad 

…a személy méltóságáról

Gyakran kérdezik tőlem, hogy miért vannak halmozottan sérültek, miért hagyta ezt az Isten. Ez a kérdés visszavisz minket egy sokkal elemibb kérdéshez: mégpedig ahhoz, hogy ki az ember.
Ki az ember, ha nem lát, ha nem hall, ha nem tud mozogni, ha nem tud kommunikálni, ha nem tud mások segítségére lenni, ha nem tud családot alapítani, ha másokra szorul, ha nem keres pénzt?
Folytathatnám a sort, de kérdezzük meg magunktól: Nekem mi a legijesztőbb? Én miért sajnálom? Ha őszintén merünk válaszolni erre a kérdésre, akkor kiderül, mit tartunk az emberi méltóság kritériumának, vagy a boldogság feltételének.
És ha megtaláltuk erre a kérdésre a választ, akkor egy örömhírem van:Mindezektől nem függ sem az emberi személy értéke, sem a boldogsága, ők ugyanis a legfontosabbnak tartott dolgok híján, néha folyamatos fizikai fájdalommal élve is boldogok. Ez pedig azt jelenti, hogy létükben hordozzák az evangéliumot: az értékünket és a boldogság lehetőségét senki nem veheti el tőlünk. Képzeljük el, ha ezt az igazságot teljes mélységében elhinnénk!
Zárásképpen azt kérem, hogy képzeljenek el egy halmozottan sérült személyt, aki súlyosan mozgáskorlátozott, igen-nemet sem tud jelezni, és mindenben segítségre szorul. Én azt állítom, hogy teljes értékű és megismerhető, tud világosan kommunikálni, és mivel maga a személye ajándék, mi kapunk tőle, ha vele vagyunk...

És ez a Személy az értünk kenyérré lett Krisztus, aki az Oltáriszentségben ezt az állapotot vállalta értünk. Nemcsak utolsó lett az emberek között, hanem legsérültebb a sérültek között, ezzel egészen új nézőpontot adva számunkra a korlátainkról.
